Document ID: /roh_data/filtered/fineweb-2-filterrobots_roh.jsonl.gz/61039

Sin decret d'in derschader a Pretoria, stuess l'Africa dal sid impedir che al-Baschir possia bandunar il stadi. Quai sin basa d'in cumond d'arrest da la Curt penala internaziunala a Den Haag.
Al-Baschir vegn numnadamain tschertgà da la Curt penala internaziunala a Den Haag pervi da suspect da genocid. El è viagià a Johannesburg per sa participar ad in inscunter dals schefs da stadi e regenza da l'Uniun Africana.
UE ed USA fan squitsch
La curt penala a Den Haag ha decretà dus cumonds d'arrest internaziunals pervi dal suspect da genucid, crims da guerra e crims cunter l'umanitad en la provinza Darfur. Il conflict en questa provinza ha dapi il 2004 gia custà la vita a 300'000 persunas, quai tenor calculaziuns da l'ONU. Passa 2,5 milliuns persunas èn fugidas ord la regiun.
L'incumbensada per l'exteriur da l'UE, Federica Mogherini, ha fatg a savair che l'Africa dal sid haja d'ademplir il cumond d'arrest. Era il ministeri da l'exteriur american è s'exprimi uschia.
RR novitads 11:00/16:00